b"\n_START_ARTICLE_\nCatedral de Sant Fulcr\xc3\xa0 de Lodeva\n_START_SECTION_\nHist\xc3\xb2ria\n_START_PARAGRAPH_\nEl bisbat de Lodeva t\xc3\xa9 una notable antiguitat, hi ha const\xc3\xa0ncia de la seva exist\xc3\xa8ncia comen\xc3\xa7a des de finals del segle IV. Inicialment l'esgl\xc3\xa9sia era dedicada al m\xc3\xa0rtir sant Gen\xc3\xads d'Arle, decapitat el 303 durant les persecucions de Diocleci\xc3\xa0._NEWLINE_Sant Fulcr\xc3\xa0 de Lodeva, bisbe entre el 949 i 1006 va aixecar la catedral rom\xc3\xa0nica. Aquest personatge va participar en la vida mon\xc3\xa0stica de la regi\xc3\xb3 fundant el monestir de Sant Peire de Joncels, tamb\xc3\xa9 fou abat de Gel\xc2\xb7lona. Fou molt estimat pels fidels, anys despr\xc3\xa9s de la seva mort el seu cos fou trobat incorrupte i fou conservat aix\xc3\xad fins que els hugonots el van destruir, en 1573. Al segle XV es va canviar l'advocaci\xc3\xb3 primitiva de l'esgl\xc3\xa9sia per la de sant Fulcr\xc3\xa0._NEWLINE_L'esgl\xc3\xa9sia de l'\xc3\xa8poca de sant Fulcr\xc3\xa0 fou substitu\xc3\xafda per una de nova, g\xc3\xb2tica, entre els segles XIII i XV. Els protestants hugonots la destru\xc3\xafren el 1573 i fou restaurada en el segle XVII, \xc3\xa8poca en qu\xc3\xa8 es va aixecar de bell nou el palau episcopal. Amb la Revoluci\xc3\xb3 fou suprimit definitivament el bisbat (1790)._NEWLINE_La catedral es va dedicar a magatzem i es va perdre el seu mobiliari, excepte l'orgue. Durant els segles XIX i XX s'hi van portar a terme importants treballs de restauraci\xc3\xb3.\n_START_SECTION_\nL'edifici\n_START_PARAGRAPH_\nNo hi ha restes de cap construcci\xc3\xb3 de l'\xc3\xa8poca de la fundaci\xc3\xb3 del bisbat. De l'edifici que va aixecar el bisbe Fulcr\xc3\xa0 i que es va consagrar el 975, encara ens resta la cripta. L'edifici g\xc3\xb2tic actual consta d'una esgl\xc3\xa9sia de tres naus i d'un ampli presbiteri il\xc2\xb7luminat amb vitralls. T\xc3\xa9 un poder\xc3\xb3s campanar de mitjan segle XIII que inicialment es va aixecar adossat a la nau rom\xc3\xa0nica. Despr\xc3\xa9s, entre el 1290 i 1318 es va fer el cor. M\xc3\xa9s endavant es van fer les naus de l'esgl\xc3\xa9sia i ja al segle XV les capelles laterals, entre els contraforts._NEWLINE_Despr\xc3\xa9s l'edifici va patir la destrucci\xc3\xb3 per part dels protestants, que va arru\xc3\xafnar les naus. Aquestes no es van refer fins al 1634-1643, sota el mandat del bisbe Plantavit. En aquella \xc3\xa8poca tamb\xc3\xa9 es va restaurar el claustre.\n_START_SECTION_\nMobiliari\n_START_PARAGRAPH_\nA causa de la Revoluci\xc3\xb3, la catedral va perdre el seu mobiliari. Encara es conserva l'orgue del segle XVIII, el sepulcre del bisbe Plantavit (1650?), els vitralls de l'absis (1854) i la trona del 1867."